Baheberu 13 | Beibele Inthaneteng | Phetolelo ya Lefase le Lefsa
13 Lerato la lena la borwarre a le tšwele pele.+
2 Le se ke la lebala go amogela baeng,+ gobane ka go dira bjalo ba bangwe ba amogetše barongwa ba sa tsebe.+
3 Dulang le gopola ba ba lego ditlemong tša kgolego+ bjalo ka ge eka le golegilwe le bona,+ le bao ba swarwago gampe,+ ka ge le lena le sa dutše le le ka mmele wa nama.
4 Lenyalo a le hlomphege go bohle gomme malao a lenyalo a se be le ditšhila,+ gobane Modimo o tla ahlola diotswa le dihlotlolo.+
5 Tsela ya lena ya bophelo a e se be ya go rata tšhelete,+ ge le dutše le kgotsofetše+ ka dilo tše di lego gona.+ Gobane Modimo o itše: “Le ka mohla nka se ke ka go tlogela le ge e le go go lahla.”+
6 E le gore re be le sebete+ kudu gomme re re: “Jehofa ke mothuši wa ka; nka se boife. Motho a ka ntira’ng?”+
7 Gopolang bao ba etelelago pele gare ga lena,+ bao ba le boditšego lentšu la Modimo gomme ge le dutše le akanya kamoo boitshwaro bja bona bo felelago ka gona, le ekiše+ tumelo ya bona.+
8 Jesu Kriste ke yo a swanago maabane le lehono le ka mo go sa felego.+
9 Le se ke la arošwa ke dithuto tše di fapafapanego le tše šele;+ gobane go kaone gore pelo e matlafatšwe ka botho bjo bogolo bja Modimo+ go e na le go matlafatšwa ka dijo+ tšeo di sa holego bao ba di dulelago.
10 Re na le aletare yeo go yona bao ba dirago tirelo e kgethwa tenteng ba se nago tshwanelo ya go jela go yona.+
11 Gobane ditoto tša diphoofolo tšeo madi a tšona a išwago lefelong le lekgethwa ke moperisita yo a phagamego e le sebego sa sebe, di fišetšwa ka ntle ga mešaša.+
12 Ka gona Jesu le yena gore a kgethagatše+ batho ka madi a gagwe,+ o tlaišegile ka ntle ga kgoro ya motse.+
13 Ka gona a re yeng go yena ka ntle ga mešaša, re rwele kgobošo yeo a e rwelego,+
14 gobane mo ga re na motse wo o dulago o le gona,+ eupša re tsoma ka matla woo o tlago go tla.+
15 Ka yena a re direleng Modimo sehlabelo sa tumišo ka mehla,+ ke gore seenywa sa melomo+ ya rena yeo e bolelago ka leina la gagwe phatlalatša.+
16 Godimo ga moo, le se ke la lebala go dira botse+ le go abelana le ba bangwe dilo tšeo le nago le tšona, gobane Modimo o kgahlišwa ke dihlabelo tše bjalo.+
17 Kwang bao ba etelelago pele gare ga lena+ gomme le ikokobetše,+ gobane ba hlokomela meoya ya lena gomme ba tla ikarabela ka seo;+ e le gore ba dire se ka lethabo e sego ka go fegelwa, gobane seo se tla le gobatša.+
18 Tšwelang pele le re rapelela,+ gobane re holofela gore re na le letswalo le botegago, ka ge re rata go itshwara ka go botega dilong tšohle.+
19 Eupša ke le kgopela ka mo go kgethegilego gore le rapelele gore ke boele go lena kapejana.+
20 Bjale eka Modimo wa khutšo+ yo a tsošitšego+ modiši yo mogolo+ wa dinku+ bahung ka madi a kgwerano e sa felego,+ Morena wa rena Jesu,
21 a ka le hlama ka dilo tšohle tše dibotse gore le dire thato ya gagwe, a dira go rena ka Jesu Kriste seo se kgahlišago kudu mahlong a gagwe;+ go yena go be le letago go iša mehleng ya neng le neng.+ Amene.
22 Bjale ke a le eletša bana bešo, gore le theetše lentšu le la kgothatšo ka go se fele pelo, gobane ruri ke le ngwaletše lengwalo ka mantšu a sego kae.+
23 Tsebang gore ngwanabo rena Timotheo+ o lokolotšwe. Ge e ba a ka tla ka pela, ke tla tla le yena go tlo le bona.
24 Ntumedišetšeng bohle bao ba etelelago pele+ gare ga lena le bakgethwa ka moka. Bao ba lego Italia+ ba a le dumediša.
25 Botho bjo bogolo bja Modimo+ bo be le lena ka moka.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D58%26Chapter%3D13%26wtlocale%3DSE%26srcid=share⊂ject=Bala Beibele Inthaneteng